ยื่นแบบ ภ.ง.ด.51 ปี 2553
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

....สมชาย ชูเกตุ
ช่วงเดือน ก.ค. 2553ส.ค. 2553 เป็นกำหนดเวลาของการยื่นแบบแสดงรายการภาษีเงินได้นิติบุคคลครึ่งรอบระยะเวลาบัญชีปี 2553 (ภ.ง.ด.51) สำหรับบริษัทหรือห้างหุ้นส่วนนิติบุคคลที่เสียภาษีจากกำไรสุทธิที่มีรอบระยะเวลาบัญชีสิ้นสุด ณ วันที่ 31 ธ.ค. 2553 ซึ่งในปีนี้วันสุดท้ายของการยื่นแบบจะตรงกับวันอังคารที่ 31 ส.ค. 2553 โดยปกติการยื่นแบบ ภ.ง.ด.51 กฎหมายกำหนดให้ยื่นภายใน 2 เดือน นับแต่สิ้น 6 เดือนแรกของรอบระยะเวลาบัญชีแรก 
ดังนั้น บริษัท ฯลฯ ที่มีรอบระยะเวลาบัญชีสิ้นสุดนอกเหนือจากวันที่ 31 ธ.ค. 2553 คงต้องนับวันเวลาที่จะยื่นแบบเอง หากนับวันเวลาผิดพลาดหรือหลงลืมแล้วละก็ได้เสียเงินเพิ่มเติมแน่ๆ 
บริษัทจำกัด ห้างหุ้นส่วนจำกัด หรือห้างหุ้นส่วนนิติบุคคลที่ได้จัดตั้งขึ้นใหม่ในปี พ.ศ. 2553 และใช้รอบระยะเวลาบัญชีตามปีปฏิทิน ซึ่งจะมีรอบระยะเวลาบัญชีวันสุดท้ายตรงกับวันที่ 31 ธ.ค. 2553 หากมีรอบระยะเวลาบัญชีแรกไม่ครบ 12 เดือน ไม่ต้องยื่นแบบ ภ.ง.ด.51 ในปีนี้
การยื่นแบบเสียภาษีเงินได้นิติบุคคลครึ่งรอบระยะเวลาบัญชีแรกมีทั้งที่เสียภาษีจากกำไรสุทธิที่เกิดขึ้นจริงใน 6 เดือนแรกของรอบระยะเวลาบัญชี และเสียภาษีเงินได้นิติบุคคลจากการประมาณการกำไรสุทธิ ซึ่งเป็นการคาดการณ์กำไรสุทธิทั้งรอบระยะเวลาบัญชีปี 2553 แล้วนำกำไรสุทธิกึ่งหนึ่งมาเสียภาษี 
บริษัท ฯลฯ จะเสียภาษีเงินได้นิติบุคคลครึ่งรอบระยะเวลาบัญชีแรกจากกำไรสุทธิที่เกิดขึ้นจริง หรือเสียภาษีจากประมาณการกำไรสุทธิ กฎหมายได้กำหนดไว้ ดังนี้
กำไรสุทธิที่เกิดขึ้นจริง ธนาคารพาณิชย์ บริษัทเงินทุน บริษัทหลักทรัพย์ บริษัทเครดิตฟองซิเอร์ และบริษัทที่จดทะเบียนในตลาดหลักทรัพย์แห่งประเทศไทย จะต้องยื่นแบบและเสียภาษีเงินได้นิติบุคคลครึ่งรอบระยะเวลาบัญชี โดยใช้กำไรสุทธิที่เกิดขึ้นจริงในช่วง 6 เดือนแรกของรอบระยะเวลาบัญชี โดยนำรายได้ในรอบ 6 เดือนแรก หักด้วยรายจ่ายที่เกิดขึ้น ทั้งนี้ต้องเป็นไปตามเงื่อนไขมาตรา 65, 65 ทวิ และ 65 ตรี แห่งประมวลรัษฎากร ผลต่างที่เกิดขึ้นอาจจะมีกำไรสุทธิ หรือขาดทุนสุทธิก็ได้ หากมีกำไรสุทธิก็จะต้องเสียภาษีเงินได้นิติบุคคลในอัตราที่กฎหมายกำหนดไว้
ประมาณการกำไรสุทธิ บริษัทจำกัด ห้างหุ้นส่วนจำกัด หรือนิติบุคคลอื่น นอกเหนือจากธนาคารพาณิชย์ บริษัทเงินทุน บริษัทหลักทรัพย์ บริษัทเครดิตฟองซิเอร์ และบริษัทที่จดทะเบียนในตลาดหลักทรัพย์แห่งประเทศไทย จะต้องยื่นแบบและเสียภาษีเงินได้นิติบุคคล โดยใช้ประมาณการกำไรสุทธิ ซึ่งบริษัท ฯลฯ จะต้องคาดการณ์กำไรสุทธิที่จะเกิดขึ้นจริงในรอบระยะเวลาบัญชีปี 2553 ว่ามีจำนวนเท่าใด แล้วจึงนำกำไรสุทธิกึ่งหนึ่งที่คำนวณจากประมาณการกำไรสุทธิทั้งรอบระยะเวลาบัญชีมายื่นแบบเสียภาษีเงินได้นิติบุคคล และถ้าหากประมาณการกำไรสุทธิขาดไปเกินกว่าร้อยละ 25 ของกำไรสุทธิที่เกิดขึ้นจริงในรอบระยะเวลาบัญชีปี 2553 จะต้องเสียเงินเพิ่มในอัตราร้อยละ 20 ของประมาณการกำไรสุทธิที่ได้ประมาณการขาดไป 
การยื่นแบบเสียภาษีเงินได้นิติบุคคลตามแบบ ภ.ง.ด.51 จะเสียภาษีจากกำไรสุทธิที่เกิดขึ้นจริง หรือเสียภาษีจากประมาณการกำไรสุทธิ บริษัท ฯลฯ จะต้องดูว่าตนเองอยู่ในกลุ่มใด จะได้ปฏิบัติถูกต้อง 
กรณีที่บริษัท ฯลฯ ไม่ได้ยื่นแบบ ภ.ง.ด.51 ภายในเวลาที่กฎหมายกำหนด จะต้องเสียค่าปรับเป็นจำนวนเงินไม่เกิน 2,000 บาท และถ้ามีภาษีชำระจะต้องเสียเงินเพิ่มอีกร้อยละ 20 ของจำนวนภาษี อย่างไรก็ตามเงินเพิ่มอัตราร้อยละ 20 ที่ต้องเสียกรณีที่ไม่ได้ยื่นแบบ ภ.ง.ด.51 ภายในกำหนดเวลา หรือกรณีที่ได้ประมาณการกำไรสุทธิขาดไปเกินกว่าร้อยละ 25 อาจจะลดลงมาได้และเสียเงินเพิ่มสูงสุดไม่เกินร้อยละ 1.5 ต่อเดือนของจำนวนภาษี หากเป็นไปตามหลักเกณฑ์ เงื่อนไข ตามคำสั่งกรมสรรพากรที่ ท.ป. 81/2542 
การยื่นแบบ ภ.ง.ด.51 ของบริษัทจำกัด ห้างหุ้นส่วนจำกัด ฯลฯ สามารถยื่นแบบได้ที่ สำนักงานสรรพากรพื้นที่สาขาในท้องที่ที่สถานประกอบการสำนักงานใหญ่ของบริษัท ฯลฯ ตั้งอยู่ แต่อยากเชิญชวนให้ยื่นแบบผ่านทาง www.rd.go.th ของกรมสรรพากร ซึ่งสะดวก รวดเร็ว ไม่ต้องแนบเอกสารใดๆ ไม่เสียเวลาเดินทาง เสียค่าใช้จ่ายต่ำ ยื่นแบบได้ตลอดเวลาไม่มีวันหยุด สามารถยื่นได้ทั้งแบบที่มีภาษีชำระหรือไม่มีภาษีชำระ กรณีที่มีภาษีชำระก็สามารถเลือกวิธีชำระภาษีได้ในขณะที่ยื่นแบบว่าจะชำระด้วยวิธีใด สำหรับเอกสารและหลักฐานประกอบการยื่นแบบให้เก็บไว้ที่สถานประกอบการของบริษัท ฯลฯ สวัสดีครับ